SA80

SA80 (ראשי תיבות של Small Arms של שנת 1980 - נשק קל) היא סדרת רובי סער אשר פותחו בממלכה המאוחדת החל משנת 1969 בשלל דגמים.
דגם ה-L85A2 הוא כיום הנשק האישי הסטנדרטי של חיילי הכוחות המזוינים של הממלכה המאוחדת ודגם ה-L86A2 משמש כמקלע הקל הסטנדרטי של חיל הרגלים.

פיתוח 
ה-SA80 פותח כדי להחליף את הנשק האישי הקודם אשר שירת בכוחות המזוינים הבריטים, ה-FN FAL L1A1 SLR.
ההיסטוריה של פיתוח ה-SA80 מתחילה בשנות ה-40 עם סיום מלחמת העולם השנייה כאשר עמלו בבריטניה למצוא מחליף לתת-מקלע בצורת רובה סער בעל קוטר חדש וגדול יותר. הפיתוח הראשוני היה נשק בצורת בולפאפ (מכלול הנשק נמצא בקת) בעל קליעים בקוטר 7 מ"מ ממנו פותחו שני אבות טיפוס ה-EM-1 וה-EM-2, אבות טיפוס אלו נזנחו לבסוף אחרי האימוץ הרשמי בנאט"ו של קליבר 7.62x51 מ"מ נאט"ו, לכן אומץ בצבא דגם ה-L1A1 SLR של נשק ה-FN FAL אשר יוצר בבריטניה ברישיון בלגי. 

החל משנת 1969 החלו לעבוד על פיתוח נשק שישתמש בקליבר 4.85x95 מ"מ הבריטי מה שהוביל לפיתוח ה-XL64E5 אשר תוכנן כרובה סער, וה-XL65E4 אשר תוכנן להיות מקלע קל. בשנת 1976 נאט"ו החליטה לאחד את קוטר הקליעים של הצבאות שלה לשם כך נבחר הקוטר 5.56 מ"מ ובאנפילד נאלצו לערוך שינויים לפיתוח כדי לעמוד בדרישה ולאכלס את הקליבר החדש, כך הפך דגם הרוס"ר XL64E5 לדגם XL70E3, ודגם המקלע הקל ה-XL65E4 לדגם המשודרג XL73E3.

שני הדגמים המשיכו לעבור שיפורים בתהליך פיתוח ארוך יחסית, כולל חלוקה של מספר כלי נשק לחיילים אשר שירתו במלחמת פוקלנד לצורך הערכה. הדגמים הסופיים בתהליך נקראו ה-XL85 (רוס"ר) וה-XL86 (מקלע קל), דגמים אלו יוצרו במספר גרסאות להערכה וניסויי אש ולבסוף אומצו שני הדגמים ונכנסו לשירות בצבא הבריטי בשנת 1985 בשמות L85A1 IW (רוס"ר) ו-L86A1 LSW (מקלע קל).

החל מהכנסתו לשירות הצבא הבריטי ה-SA80 התגלה כנשק מדויק אבל בעל אמינות נמוכה וצורך באחזקה רבה. בשנת 1997 הוחלט לשדרג את הנשק לנסות לפצות על הבעיות שלו ולהביא אותו לסטנדרט מודרני יותר, שדרוג זה נעשה על ידי חברת הקלר וקוך שהייתה אז בבעלות בריטית, בין השנים 2000 ל-2002. הדגמים המשודרגים צוינו בסיומת A2, כאשר בין השדרוגים הייתה היכולת להרכיב מטול רימונים 40 מ"מ (של הקלר וקוך) על ה-L85A2 מה שהחליף את הצורך במטולי רימונים חיצוניים ומרגמות קלות ברמת כיתת החי"ר.

פירוט 
הדגם המשודרג והנפוץ כיום בצבא הבריטי בתור רובה הסער ה-L85A2, מוזן על ידי מחסנית מסוג STANMAG סטנדרטית של נאט"ו בדומה למחסנית ה-M16, שלא כמו בדגם הקודם שהוזן על ידי מחסניות פלדה שהיו בעייתיות ונטו לאבד צורה וכך לתקל את תהליך הזנת הכדורים. הכוונת הסטנדרטית של דגמי ה-SA80 מלבד כוונת הפלדה הבסיסית היא כוונת SUSAT X4 (ראשי תיבות של Sight Unit Small Arms Trilux), הכוונת יושבת על תושבת הניתנת לפירוק ומאפשרת טווח ירי של 400–500 מטר.

דגמים 

 L85A1 IW: הדגם הבסיס של הנשק המשמש רובה סער, הסימול IW מסמל Infantry Weapon. הנשק נכנס לשירות הצבא בשנת 1985 והיה הנשק האישי של חיילי הצבא הבריטי, כאשר כ-300,000 כלים יוצרו בסך הכול.
 L85A2: דגם משודרג של דגם הבסיס אשר פותח על ידי חברת הקלר וקוך בשנת 1997 (כאשר החברה הייתה עוד בבעלות בריטית). בין השנים 2000 ל-2002 כשני שלישים מהרובים מהדגם הראשוני שודרגו לדגם זה שהוא כיום הדגם הרשמי המשמש כנשק אישי לחיילי הצבא הבריטי.
 L86A1 LSW: דגם המקלע הקל, הסימול LSW מסמל Light Support Weapon. הדגם דומה לדגם רובה הסער אך בעל קנה ארוך יותר, דורגלים וידית בקת הנשק.
 L86A2: דגם אשר הכניס שיפורים לנשק בדומה ל-L85A2, על ידי הקלר וקוך.
 L22A1: דגם קרבין בעל קנה מקוצר יותר באורך 442 מ"מ ובעל מתפסים קטנים יותר מהדגם המקורי. הדגם נמצא בשימוש צוותי טנקים בצבא הבריטי.
 L22A2: דגם משודרג, בעל התקן מסילה מסוג פיקטיני על המתפסים הקדמיים.
 L98A1 Cadet GP: דגם אשר פותח לאימון טירונים בהפעלת רובה (הסימול Cadet GP מסמל 'שימוש כללי שוחר'). הדגם נכנס לשירות אימונים בשנת 1987 ודומה לדגם המקורי אבל ללא מערכת הגז הטעינה החצי אוטומטית, במקום זאת הטעינה בריחית.
 L103A1 DP: (הסימול DP הוא Drill Purpose, 'שימוש תרגול') דגם אשר פותח לאימון ללא יכולת ירי.
 L98A2 Cadet GP: דגם משודרג של ה-L98A1 כאשר ההבדל העיקרי הוא ההוספה של מערכת טעינה חצי אוטומטית כמו בדגם ה-L85A2.
 L103A2 DP: בדומה ל-L103A1, אך מבוסס על ה-L98A2.
 PL-85: נשק שפותח על ידי חברת Prexis (סימול האות P) עבור השוק בארצות הברית ודומה ל-L98A2 בעל טעינה בריחית.
 LEI SA80: דגם המיוצר על ידי חברת LEI (ר"ת: Law Enforcement International) אשר פותח להכלה של קליעי 0.22 אינץ' ומוצע עבור השוק הפרטי.

משתמשים

  בריטניה - דגמי  L85, L86, ו-L22 משמשים כנשק השירות הסטנדרטיים של הצבא הבריטי.
  בוליביה - בשימוש יחידות מיוחדות וכוחות משטרה.
  ג'מייקה
  זימבבואה
  מוזמביק
  נפאל
  סיירה לאון כולל נשקים שנלקחו שלל מכוחות בריטיים שהגיעו למקום בזמן מלחמת האזרחים ומשמשים כיום מחתרות מקומיות.
  פפואה גינאה החדשה

קישורים חיצוניים 

 תיאור הנשק באתר מודרן פיירארמס 
 תיאור הנשק באתר סייבר שוטרז 
 תיאור הפיתוח והדגמים באתר פימוס גאנז 

רובי בולפאפ
רובי סער
רובים בריטיים